BERETNING FRA KOMMISSIONEN TIL RÅDET om anvendelsen i perioden 1997-2000 af Rådets forordning (EF) nr. 723/97 om gennemførelse af medlemsstaternes aktionsprogrammer inden for kontrol med udgifter der påhviler EUGFL, Garantisektionen

INDHOLDSFORTEGNELSE

1. Indledning

2. Programmer gennemført af medlemsstaterne fra 1997 til 2000

3. Beløb udbetalt til medlemsstaterne fra 1997 til 2000

4. Antal ansatte eller omrokerede inspektører

5. Afholdte uddannelseskurser

6. Den af medlemsstaterne foretagne kontrol

7. Behovet for et finansielt bidrag fra Fællesskabet

8. Konklusioner for perioden 1997-2000

9. Programmer, der medfinansieres i 2001

10. Kommissionens forslag

11. Bilag I, Ia, II, IIa, III og IIIa

1. Indledning

Formålet med Rådets forordning (EF) nr. 723/97 af 22. april 1997 er gennem en finansiel støtte til iværksættelse af kontrolprogrammer at tilskynde medlemsstaterne til at skærpe kontrollen med de udgifter, der finansieres af EUGFL, Garantisektionen. Programmerne skal omfatte aktioner, der kan forbedre kontrolstrukturerne eller gøre kontrollen mere effektiv.

De kontrolprogrammer, der iværksættes, må kun omfatte kontrolforanstaltninger, som er en følge af de EF-forskrifter, der er trådt i kraft efter den 15. oktober 1996. Aktiviteterne gennemføres med et finansielt bidrag, der ydes til de nationale myndigheder og højst kan udgøre 50% af de støtteberettigede udgifter. Fællesskabets finansielle deltagelse ydes pr. kalenderår i en periode på fem på hinanden følgende år fra 1997.

I forordningen er det præciseret, hvilke udgiftskategorier der kan ydes EF-bidrag til: startudgifter til oprettelse eller omorganisering af kontroltjenester, herunder ansættelse eller omrokering af kontrolpersonale og inspektionsrejser, anskaffelse eller leje af materiel og udstyr, der er nødvendigt for kontrollens gennemførelse, tilrettelæggelse af uddannelses- og informationskurser samt andre relevante initiativer, der kan øge kontrollens effektivitet.

I artikel 7 i forordning (EF) nr. 723/97 er det fastsat, at "efter udgangen af det femte år forelægger Kommissionen Rådet resultaterne af anvendelsen af denne forordning på grundlag af de evalueringsrapporter, som medlemsstaterne har udarbejdet ...". På mødet i Specialkomitéen for Landbrug den 18. september 2000 anmodede et flertal blandt medlemsstaterne dog Kommissionen om i betragtning af en eventuel forlængelse af perioden for Fællesskabets finansielle deltagelse at vurdere resultaterne af anvendelsen af forordningen i perioden fra 1997 til 2000. Med henblik herpå sendtes der i oktober 2000 et evalueringsskema til medlemsstaterne. De vigtigste af de konklusioner, der har kunnet drages på grundlag af dette spørgeskema, er anført i denne beretning.

2. Programmer gennemført af medlemsstaterne fra 1997 til 2000

Belgien

Programmet Sanitel i forbindelse med Rådets forordning (EF) nr. 820/97: Sanitel er et edb-system til løbende automatisk forvaltning af en fortegnelse over kvægbestanden på grundlag af til- og fragange i de enkelte besætninger. Programmet strækker sig over de fire år 1997-2000. Der skal her mindes om, at der ved Rådets forordning (EF) nr. 820/97 indførtes en ordning for identifikation og registrering af kvæg, som skulle være fuldt operationel den 1. januar 2000.

Danmark

Oprettelse af den nationale database for identifikation og registrering af kvæg i forbindelse med Rådets forordning (EF) nr. 820/97. Dette program blev medfinansieret i 1997. Danmark har ikke forelagt noget program i årene 1998, 1999 og 2000.

Tyskland

- Aktionsprogrammet "WEBDOC - Teknisk Informationssystem" (årene 1997 og 1998), som består i, at delstaterne i forbindelse med Rådets forordning (EF) nr. 820/97 får stillet et kommunikations- og informationsredskab til rådighed via internettet/intranet. Medlemsstaten mener, at et sådant redskab er af afgørende betydning for kontrollen med udgifterne under EUGFL, Garantisektionen.

- Aktionsprogram for delstaten Baden-Württemberg (årene 1998 og 1999) vedrørende kontrollen med udgifterne under EUGFL, Garantisektionen, i forbindelse med den fælles markedsordning for frugt og grøntsager (forordning (EF) nr. 2200/96).

- Aktionsprogram for delstaten Thüringen (årene 1998 og 1999) vedrørende kontrollen med anvendelsen af den fælles markedsordning for frugt og grøntsager (forordning (EF) nr. 2200/96).

- Program (årene 1998 og 1999) for oprettelse af et system vedrørende oplysninger og oprindelsesgaranti for husdyr. Det er affødt af forordning (EF) nr. 820/97, i henhold til hvilken medlemsstaterne er forpligtede til at indføre en operationel national database for identifikation og registrering af kvæg.

- Program (år 2000) for fastlæggelse af ensartede tekniske standarder med henblik på at rationalisere de udbetalende organers iværksættelse og forvaltning af støtteforanstaltninger, der henhører under EUGFL, Garantisektionen.

Grækenland

- Aktionsprogram (årene 1998 og 1999) til styrkelse af den nationale kontrol med producentsammenslutningerne inden for sektoren for frugt og grøntsager i henhold til Rådets forordning (EF) nr. 2200/96. Der er planlagt en udvidelse af DIDAGEPs edb-net, så der kan opnås en elektronisk overvågning af producentsammenslutningerne, og kontrollen derved kan gøres mere effektiv.

- Program (år 2000) for ansættelse af personale til foretagelse af den kontrol, som er foreskrevet under den nye fælles markedsordning for frugt og grøntsager, jf. forordning (EF) nr. 2200/96, (EF) nr. 2201/96 og (EF) nr. 2202/96.

Spanien

Oprettelse af den nationale database for identifikation og registrering af kvæg (årene 1997 - 2000) i henhold til Rådets forordning (EF) nr. 820/97.

Frankrig

Oprettelse af den nationale database for identifikation og registrering af kvæg (årene 1997 - 2000) i henhold til Rådets forordning (EF) nr. 820/97.

Irland

Oprettelse af den nationale database for identifikation og registrering af kvæg (årene 1997 - 2000) i henhold til Rådets forordning (EF) nr. 820/97.

Italien

Oprettelse af den nationale database for identifikation og registrering af kvæg (årene 1997 - 1999) i henhold til Rådets forordning (EF) nr. 820/97.

Luxembourg

For at sikre en bedre identifikation af kvæg og en bedre mulighed for at spore flytninger af dyrene som foreskrevet i forordning (EF) nr. 820/97 har Luxembourg vedtaget at anvende det af Belgien udviklede system Sanitel (årene 1997 - 2000).

Nederlandene

Aktionsprogrammer for 1997, 1998 og 1999, som i forbindelse med systemet for identifikation og registrering af kvæg skal forbedre kommunikationen mellem slagterierne, eksportstederne, kvægmarkederne og samlepladserne. Projektet og især tilpasningerne af edb-databasen tager sigte på at opfylde kravene i forordning (EF) nr. 820/97.

Portugal

Program (årene 1999 og 2000) for oprettelse af et nationalt system for identifikation og registrering af kvæg i overensstemmelse med kravene i forordning (EF) nr. 820/97.

Østrig

Program (årene 1999 og 2000) for oprettelse af et nationalt system for identifikation og registrering af kvæg i overensstemmelse med kravene i forordning (EF) nr. 820/97.

Det Forenede Kongerige

- Program (årene 1997 og 1998) for oprettelse af et nationalt system for identifikation og registrering af kvæg i overensstemmelse med kravene i forordning (EF) nr. 820/97.

- Teknisk og edb-mæssig indførelse af et nyt kriterium ved risikoanalyser, hvor der tages hensyn til manglende kontrol vedrørende identifikationen af kvæg (år 2000).

Finland

Aktionsprogram (årene 1997 - 2000) for omlægning af kontrollen i kvægsektoren på grundlag af en forbedring af systemet for identifikation og registrering af kvæg efter forordning (EF) nr. 820/97.

Sverige

- Program (årene 1997 og 1998) for oprettelse af et nationalt system for identifikation og registrering af kvæg i overensstemmelse med kravene i forordning (EF) nr. 820/97.

- Program for oprettelse (år 2000) af et svineregister i overensstemmelse med Rådets direktiv 97/12/EF vedrørende veterinærpolitimæssige problemer ved handel inden for Fællesskabet med kvæg og svin.

3. Beløb udbetalt til medlemsstaterne fra 1997 til 2000

>TABELPOSITION>

>TABELPOSITION>

Det fremgår, at to lande har størst fordel af EF-medfinansieringen: Spanien (22,6% af den samlede medfinansiering) og Frankrig (20,1%). Seks lande tegner sig for omkring 1%: Danmark, Luxembourg, Nederlandene, Østrig, Finland og Sverige.

I oversigterne i bilaget [1] er udgifterne fordelt på seks udgiftsposter:

[1] Italien har ikke svaret på evalueringsskemaet. Hvad angår år 2000 er de af medlemsstaterne givne oplysninger meget uensartede, idet nogle er ufuldstændige og andre ikke er indbyrdes sammenlignelige (nogle medlemsstater har meddelt Kommissionen de udgifter, der var afholdt på datoen for udfyldelsen af spørgeskemaet, medens andre har anført et overslag over udgifterne for hele år 2000). Der er derfor ikke i bilaget medtaget nogen oversigt for år 2000.

- Oprettelse eller omorganisering af kontroltjenester

- Ansættelse eller omrokering af kontrolpersonale

- Anskaffelse eller leje af elektronisk udstyr

- Anskaffelse eller leje af traditionelt udstyr

- Tilrettelæggelse af uddannelses- eller informationskurser for kontrolpersonale

- Andre tiltag, der kan øge kontrollens effektivitet.

For de tre år 1997, 1998 og 1999 fremgår det, at de samlede udgifter til programmerne beløber sig til 74 208 974 EUR, heraf alene 41 356 708 EUR for udgiftsposten "anskaffelse eller leje af elektronisk udstyr". Dette er langt den største udgift, og dette beløb er blandt andet blevet anvendt til computere, programmel og printere samt til udvikling af nye edb-programmer og ajourføring af allerede eksisterende programmer.

4. Antal ansatte eller omrokerede inspektører

>TABELPOSITION>

Udgifterne for De Femten tilsammen til "ansættelser/omrokeringer":

- var i 1997 nul,

- svarede i 1998 til 1% af de samlede udgifter,

- svarede i 1999 til 2% af de samlede udgifter.

Disse udgifter har med andre ord været marginale. I øvrigt tegnede udgifterne til "oprettelse eller omorganisering af kontroltjenester" sig i årene 1997 - 1999 for 11% af de samlede udgifter.

5. Afholdte uddannelseskurser

Irland har afholdt forskellige uddannelseskurser, som fuldt ud er blevet finansieret over det nationale budget.

Frankrig har afholdt uddannelsesarrangementer vedrørende kontrolbestemmelser, -metoder og -procedurer samt om forordningerne og lovgivningen vedrørende landbruget (ingen nærmere oplysninger om de enkelte år; ingen angivelse af deltagerantallet).

Belgien

I 1997 blev der i forbindelse med tilpasningerne af Sanitel til de nye EF-direktiver afholdt et uddannelsesarrangement vedrørende metoder, hvor der anvendes elektroniske hjælpemidler. Heri deltog 20 veterinærinspektører og 30 dyrlæger.

Tyskland

- Metoder, hvor der anvendes elektroniske hjælpemidler: 6 deltagere i 1998 og 10 i 1999

- Forordninger og lovgivning vedrørende landbruget: 2 deltagere i 1998 og 2 deltagere i 1999

- Andre former for uddannelse: 4 deltagere i 1997, 14 i 1998 og 174 deltagere i 1999.

Grækenland

I 1999 blev der afholdt 3 uddannelseskurser:

- Metoder, hvor der anvendes elektroniske hjælpemidler: 10 deltagere

- Revisionsteknik: 10 deltagere

- Forordninger og lovgivning vedrørende landbruget: 10 deltagere.

Spanien

- Metoder til kontrol af landbrugsprodukter: 80 deltagere i 1998 og 10 deltagere i 1999

- Metoder, hvor der anvendes elektroniske hjælpemidler: 2 deltagere i 1998 og 30 i 1999

- Revisionsteknik: 16 deltagere i 1998 og 27 deltagere i 1999

- Kontrolbestemmelser, -metoder og -procedurer: 105 deltagere i 1998 og 132 i 1999

- Forordninger og lovgivning vedrørende landbruget: 2 deltagere i 1998 og 2 deltagere i 1999

- Andre former for uddannelse: 180 deltagere i 1999.

Portugal

I 1999 afholdt Portugal to uddannelseskurser. Det ene vedrørte kontrolbestemmelser, -metoder og -procedurer (34 deltagere) og det andet forordninger og lovgivning vedrørende landbruget (ligeledes 34 deltagere).

Østrig

- Metoder til kontrol af landbrugsprodukter (103 deltagere i 1998 og 78 deltagere i 1999)

- Seminarer om forhandlingsteknik (34 deltagere i 1999).

Finland

Der afholdtes forskellige uddannelseskurser vedrørende kontrol af landbrugsprodukter, revisionsteknik, kontrolprocedurer og landbrugslovgivning i 1998 (90 deltagere) og 1999 (228 deltagere).

For de tre år 1997, 1998 og 1999 beløb uddannelsesudgifterne sig til 1 037 300 EUR ud af de samlede udgifter på 74 208 974 EUR. Det svarer til 1%, hvilket er meget beskedent i betragtning af, at uddannelsen er af meget stor betydning for, at kontrollen kan blive effektiv.

6. Den af medlemsstaterne foretagne kontrol

De foreliggende oplysninger om det nøjagtige antal kontroller, der er foretaget, er ikke særligt ensartede og giver ikke mulighed for at opstille statistikker på EF-plan. De fleste medlemsstater har ikke lagt skjul på, at de har svært ved at give nøjagtige oplysninger om det antal tilfælde, hvor der er foretaget supplerende kontrol i forbindelse med forordning (EF) nr. 723/97, som følge af omfanget af kontrolaktiviteterne ved de ansvarlige organer, som også omfatter andre sektorer, og af det meget store antal kontroller, som disse organer hvert år skal foretage. Ikke desto mindre har alle de medlemsstater, der har besvaret spørgeskemaet, erkendt, at programmernes gennemførelse har bidraget til at styrke kontrollens effektivitet, selv om der ikke er foretaget nogen egentlig costbenefit-analyse (i forhold til de samlede afholdte udgifter, de konstaterede uregelmæssigheder, de pålagte sanktioner, antallet af foretagne kontroller, de opnåede besparelser for EF-budgettet osv.).

7. Behovet for et finansielt bidrag fra Fællesskabet

Følgende medlemsstater finder det absolut nødvendigt, at der ydes et finansielt bidrag fra Fællesskabet:

Tyskland, Nederlandene, Portugal og Grækenland.

Man kunne eventuelt også medtage Belgien, Spanien og Frankrig på denne liste, da disse lande mener, at det under hensyntagen til de frister, der er fastsat i EF-forordningerne, ville have været vanskeligere at gennemføre programmerne, hvis disse udelukkende havde skullet finansieres med nationale midler.

Nedennævnte medlemsstater finder, at et finansielt bidrag fra Fællesskabet ikke er absolut nødvendigt for programmernes gennemførelse, idet disse også kunne være gennemført, selv om de udelukkende havde skullet finansieres over det nationale budget. Det drejer sig om:

Østrig, Danmark, Finland, Irland, Luxembourg, Det Forenede Kongerige og Sverige.

Det skal tilføjes, at forvaltningen af programmerne i forbindelse med forordning (EF) nr. 723/97 for Østrigs vedkommende er "meget tidskrævende". Sverige går ikke ind for denne forordning og finder, at en EF-medfinansiering af obligatoriske foranstaltninger blot skaber et unødigt "bureaukrati", såvel i medlemsstaterne som ved Kommissionen. Endelig skal det nævnes, at Italien ikke har besvaret spørgeskemaet, og at man således må gå ud fra, at Italien ikke anser forordningen for at være absolut nødvendig for gennemførelsen af sine programmer.

8. Konklusioner for perioden 1997-2000

Mere end halvdelen af de samlede udgifter til programmerne i årene 1997 - 1999 (nøjagtigt 56%) er blevet anvendt til anskaffelse eller leje af edb-udstyr og til oprettelse af omfattende edb-systemer, navnlig oprettelse af den nationale database for identifikation og registrering af kvæg, der er foreskrevet i forordning (EF) nr. 820/97. Nævnte forordning har været grundlag for de fleste af de programmer, der er medfinansieret fra 1997 til 2000. Kun ca. 1% af udgifterne er blevet anvendt til uddannelse, selv om uddannelsen er af meget stor betydning for en effektiv kontrol, og 11% er blevet anvendt til "oprettelse eller omorganisering af kontroltjenester".

Fire medlemsstater har givet klart udtryk for, at EF-medfinansieringen var absolut nødvendig for gennemførelsen af deres programmer, nemlig Tyskland, Nederlandene, Portugal og Grækenland. De øvrige medlemsstater går enten ikke ind for en videreførelse af forordning (EF) nr. 723/97 (Sverige), eller de mener, at deres programmer også kunne være gennemført, hvis de udelukkende havde skullet finansieres over det nationale budget. Det er tilfældet for Østrig, Danmark, Finland, Irland, Luxembourg og Det Forenede Kongerige. Den fælles opfattelse hos Belgien, Frankrig og Spanien er mindre klar, idet disse lande finder, at programmernes gennemførelse som følge af de i EF-bestemmelserne fastsatte frister ville have givet anledning til større vanskeligheder, hvis de udelukkende havde skullet finansieres over det nationale budget. Men alle de lande, der har besvaret spørgeskemaet, har erkendt, at programmernes gennemførelse har bidraget til at øge kontrollens effektivitet, selv om de ikke har kunnet støtte denne opfattelse på en costbenefit-analyse af de medfinansierede foranstaltninger.

9. Programmer, der medfinansieres i 2001

For alle medlemsstaterne beløber EF-medfinansieringen i 2001 sig til 12 500 781 EUR, hvoraf 10 668 780 EUR (dvs. 85% af det samlede beløb) er til foranstaltninger vedrørende indførelsen af et geografisk informationssystem med digitale ortofotografier som led i det integrerede system for forvaltning og kontrol [2]. I den forbindelse opfordrede Kommissionens tjenestegrene den 18. april 2000 medlemsstaterne til i deres programmer for år 2001 at tage hensyn til de nye forpligtelser, der ville følge af de forordninger, der for tiden var til behandling, men som ville træde i kraft efter udløbet af fristen for indgivelse af programmer, som var den 31. maj 2000 [3]. Det er kun Tyskland, Østrig og Frankrig, der har gjort dette, og de har derfor kunnet opnå medfinansiering af foranstaltningerne vedrørende det geografiske informationssystem med digitale ortofotografier for år 2001, som er det år, ved hvis slutning forordning (EF) nr. 723/97 udløber. Til disse foranstaltninger er der ydet en medfinansiering på 9 321 802 EUR til Tyskland, 549 121 EUR til Frankrig og 797 857 EUR til Østrig. De øvrige medlemsstater, som ikke har kunnet forelægge sådanne foranstaltninger inden fristens udløb, har ikke opnået en sådan medfinansiering.

[2] Rådets forordning (EF) nr. 1593/2000 af 17. juli 2000 om ændring af forordning (EØF) nr. 3508/92 om et integreret system for forvaltning og kontrol af visse EF-støtteordninger.

[3] Det er tilfældet for forordning (EF) nr. 1593/2000, som var til behandling inden den 31. maj 2000, men først vedtoges i juli 2000. Det samme gælder for forordning (EF) nr. 1760/2000, der også blev vedtaget i juli 2000.

De resterende programmer vedrører foranstaltninger til indførelse af ensartede tekniske standarder med henblik på en rationalisering af de udbetalende organers iværksættelse og forvaltning af støtteforanstaltninger under EUGFL's Garantisektion (Tyskland), programmet for ansættelse og omrokering af kontrolpersonale under forordning (EF) nr. 1621/1999 [4] (Grækenland) og programmet for ændringer af edb-systemet for at kunne gennemføre en bestemmelse i forordning (EF) nr. 1750/1999 om støtte til udvikling af landdistrikterne fra EUGFL (Det Forenede Kongerige). I øvrigt har Danmark, Nederlandene og Italien ikke forelagt noget program for 2001.

[4] Forordning (EF) nr. 1621/1999 vedrører støtte til dyrkning af druer bestemt til produktion af tørrede druer af bestemte sorter.

10. Kommissionens forslag

Som følge af behovet for at beskytte EF's finansielle interesser gennem modernisering, styrkelse og tilpasning af kontrolstrukturerne vedrørende udgifterne under EUGFL, Garantisektionen, foreslår Kommissionen en videreførelse af forordning (EF) nr. 723/97. Alle de medlemsstater, der har besvaret spørgeskemaet, har i øvrigt erkendt, at programmernes gennemførelse har medvirket til en forbedring af kontrollens effektivitet, selv om de ikke har kunnet støtte denne opfattelse på en costbenefit-analyse af de medfinansierede foranstaltninger.

Desuden indebærer indførelsen af et geografisk informationssystem med digitale ortofotografier som led i det integrerede system for forvaltning og kontrol en væsentlig finansiel byrde for medlemsstaterne. De samlede omkostninger ved foranstaltningen beløber sig for alle medlemsstaterne tilsammen til ca. 116 mio. EUR. Den af EF fastsatte frist for indførelsen er den 1. januar 2005.

Hidtil har kun tre lande (Tyskland, Østrig og Frankrig) opnået EF-midler til indførelsen af et geografisk informationssystem med digitale ortofotografier. Kommissionen mener, at en videreførelse af EF-medfinansieringen for 2002 dels vil være mere retfærdig over for de medlemsstater, der ikke har modtaget EF-midler til sådanne foranstaltninger, dels vil kunne fremme overholdelsen af fristen den 1. januar 2005.

De samlede virkninger for Unionens budget af en videreførelse af forordning (EF) nr. 723/97 i yderligere et år anslås til 15 mio. EUR, som skal opføres under budgetpost B1-3602.

Bilag I

1997 i national valuta

>TABELPOSITION>

Bilag I a

RÅDETS FORORDNING (EF) Nr. 723/97 - Evalueringsskema

1997 i EUR

>TABELPOSITION>

Bilag II

1998 i national valuta

>TABELPOSITION>

Bilag II a

RÅDETS FORORDNING (EF) Nr. 723/97 - Evalueringsskema

1998 i EUR

>TABELPOSITION>

Bilag III

1999 i national valuta

>TABELPOSITION>

Bilag III a

RÅDETS FORORDNING (EF) Nr. 723/97 - Evalueringsskema

1999 i EUR

>TABELPOSITION>